b"\n_START_ARTICLE_\nCastell de Vallgornera\n_START_SECTION_\nDescripci\xc3\xb3\n_START_PARAGRAPH_\nEdifici a\xc3\xafllat situat a l'actual ve\xc3\xafnat de Vallgornera, a l'entrada de Peralada per la carretera de Llan\xc3\xa7\xc3\xa0. \xc3\x89s un edifici amb planta rectangular asim\xc3\xa8trica, amb pati central i dues torres de planta quadrada als extrems de la banda oriental. La de l'angle nord-oest posseeix a la part superior del seu mur, una finestra trilobada, que ha estat col\xc2\xb7locada a l'inrev\xc3\xa9s. Tamb\xc3\xa9 hi trobem finestres rectangulars obertes tardanament. La torre sud-est t\xc3\xa9 dos murs m\xc3\xa9s llargs. Posseeix espitlleres a diferents nivells, les del pis superior s\xc3\xb3n de menys llargada que les restants. La torre est\xc3\xa0 coberta per una teulada a quatre vessants. La fa\xc3\xa7ana principal t\xc3\xa9 dos portals, ambd\xc3\xb3s reformats. El primer \xc3\xa9s en arc rebaixat i adovellat, i d\xc3\xb3na directament al pati. El segon es troba en un arc de mig punt, en un cos avan\xc3\xa7at respecte a la resta de la construcci\xc3\xb3. Pel que fa a la fa\xc3\xa7ana posterior \xc3\xa9s el mur m\xc3\xa9s ben conservat de la fortalesa. Presenta dues filades de sageteres, molt juntes entre elles. A la part baixa, l'aparell es forma amb grans c\xc3\xb2dols afilerats i col\xc2\xb7locats, molts d'ells, en posici\xc3\xb3 inclinada. Damunt d'aquest aparell, en l'espai on s'obren les sageteres, l'aparell est\xc3\xa0 format per pedres grosses sense treballar. Els carreus de les cantonades s\xc3\xad que estan escairats.\n_START_SECTION_\nHist\xc3\xb2ria\n_START_PARAGRAPH_\nCastell termenat. Documentat el 1123. \xc3\x89s propietat de l'actual marqu\xc3\xa8s d'Or\xc3\xads, Santiago de Sentmenat i de Urruela."